Taekwondo
**Taekwondo** [slovenská výslovnosť: tekvondo alebo tejkvondo] (iné názvy: **taekwon-do** [slov. výsl.: te(j)kvondo], **tekvondo**, **täkwondo**) je pomerne nový kórejský bojový šport a bojové umenie bez použitia zbraní, zameraný najmä na sebaobranu, sebaovládanie a zdravú sebadôveru. Má zaručiť úplné využitie sily a rýchlosti ľudského tela. Charakteristická je hlavne kopacia technika. Od 27. olympijských hier v Sydney je jedným z olympijských športov.

Charakteristika
---------------

Taekwondo sa skladá z vyše 3200 presne opísaných pohybov, kopov, pádov, úchopov, úderov, blokov, sekov a úhybov.
Prevažujú v ňom techniky silných kopancov z otočky a výskoku na horné partie protivníkovho tela. Prebralo veľa prvkov z karate a ďalších bojových umení. Na rozdiel napríklad od kung-fu je každá technika veľmi presne opísaná, takže výuka je značne štandardizovaná.

Pásy
----

Stupeň pokročilosti a schopností pretekára taekwondo vyznačuje jeho pás. Existuje 10 učňovských stupňov (*küp*), ktoré sa prideľujú od 10. (najmenší stupeň) po 1. a 10 majstrovských stupňov (*dan*), ktoré sa prideľujú od 1 do 10 (v ITF - pozri dole - do 9). Jednotlivé stupne majú svoj význam:

* 10. küp (biely opasok) - vyznačuje čistotu, prázdno, nepoškvrnenosť
* 9. küp - vyznačuje sa našitím 1 cm širokého žltého pásiku 5 cm od kraju opasku
* 8. küp (žltý opasok) - symbolizuje farbu zeme, do ktorej sa zasadilo semienko učenia
* 7. küp - našitý zelený pásik
* 6. küp (zelený opasok) - symbolizuje prvé lístky, prvé známky v úspechu v cvičení
* 5. küp - našitý modrý pásik
* 4. küp (modrý opasok) - symbolizuje farbu neba, smer ktorým rastlina rastie
* 3. küp - našitý červený pásik
* 2. küp (červený opasok) - červená znamená pozor, žiak pozná dosť techník, aby mohol byť nebezpečný
* 1. küp - našitý čierny pásik

Technické stupne inštruktorov:

* 1. dan (čierny opasok) - našitý žltý pásik symbolizujúci rímsku číslicu I
* 2. dan - našité dva žlté pásiky
* 3. dan - našité tri žlté pásiky

Technické stupne medzinárodných inštruktorov:

* 4. dan - našitá rímska číslica IV
* 5. dan - našitá rímska číslica V
* 6. dan - našitá rímska číslica VI

Technické stupne pre majstrov:

* 7. dan - našitá rímska číslica VII
* 8. dan - našitá rímska číslica VIII
* 9. dan - našitá rímska číslica IX

8. a 9. dan sa udeľuje iba čestne, za prínos pre TaeKwon-Do. A 10. dan sa udeľuje iba vo WTF (World TaeKwonDo Federation) a čestným držiteľom 10. danu vo WTF je aj bývalý americký prezident Bill Clinton.

Teakwondo verzus taekkyon
-------------------------

Niektorí historici taekwondo zastávajú názor, že tvorcovia tohto športu praktizovali taekkyon (čítaj thäkkjon). Ale techniky *taekkyonu* nemajú veľa spoločného s taekwondom. V taekkyone dominujú techniky slúžiace na to, aby bol súper zbavený rovnováhy, kým v taekwonde prevažujú techniky silných kopancov z výskoku a otočky na horné partie protivníkovho tela.

Názov
-----

Taekwondo (hangul: 태권도; hanča: 跆拳道) - je národné bojové umenie Kórey. Pôvodne vytvorené na vojenské účely, potom prispôsobené pre civilné potreby. Názov *taekwondo* sa skladá z kórejských slabík *thä* (태/跆) - kop-práca nohou , *kwon* (권/拳) - úder- práca rukou a *do* (도/ 道) čo znamená *cesta* alebo *filozofia života*.

Názov *taekwondo* bol prijatý 11. apríla 1955 súhlasom väčšiny kórejských majstrov bojových umení za účelom spojenia veľa rozmanitých štýlov (ako kongsu, taekkyon, Kwonbup, subakdo, tangsudo) pod názvom *taesoodo*. Za hlavného tvorcu tohto bojového umenia sa považuje majster Čhwe Hong-hi (최홍희/崔泓熙). On je aj autorom mena *taekwondo*, ktorý platí od roku 1957.

Organizácie
-----------

tri najväčšie organizácie taekwonda svetového významu sú: 

* International TaeKwon-Do Federation (ITF), vytvorená v roku 1966;
* World TaeKwon-Do Federation (WTF), vytvorená v roku 1973;
* Global TaeKwon-Do Federation (GTF). vytvorená v roku 1990;

Zásady
------

Základné prvky taekwonda sú: 

* systém filozoficko-mravných princípov
* základné techniky (predovšetkým nôh)
* presne vymedzené formálne sady (v organizácii WTF je 17 sád nazývaných´ *phumsä*, v ITF 24 sád nazývaných *tul*, v GTF sa cvičia sady z ITF a sady špecifické pre GTF). Športové súťaže obsahujú predovšetkým formálne sady a boj. Sú však aj iné disciplíny, napr. vo federácii ITF to sú špeciálne techniky a silové testy.

Etické zásady taekwonda podľa majstra Hong-hi Čchö (Choi Hong Hi)
-----------------------------------------------------------------

* zdvorilosť, láskavosť (kórejské *je-i* / 예의 / 禮儀),
* svedomitosť, čestnosť (kórejské *jomčchi* / 염치 / 廉恥),
* vytrvalosť (kórejské *innä* / 인내 / 忍耐),
* sebaovládanie (kórejské *kükki* / 극기 / 克己),
* statočnosť (kórejské *pekčul bulgul* / 불굴 / 不屈).

Referencie
----------

1. 1 2  takewondo. In:  *Slovník cudzích slov : akademický*. 2. dopl. a upr. slovenské vyd. Bratislava : Slovenské pedagogické nakladateľstvo – Mladé letá, 2005. 1054 s. Dostupné online. ISBN 80-10-00381-6.
2. ↑  taekwondo. In: ŠALING, Samo; IVANOVÁ-ŠALINGOVÁ, Mária; MANÍKOVÁ, Zuzana. *Veľký slovník cudzích slov*. 2. rev. a dopl. vyd. Veľký Šariš : SAMO-AAMM, 2000. 1328 s. ISBN 80-967524-6-4. S. 1199.
3. ↑  tekvondo. In: Pyramída
4. ↑   *Ako prepisovať z orientálnych jazykov do slovenčiny : Praktická príručka*. Ed. Anna Rácová, Martina Bucková, Jozef Genzor. Bratislava : Ústav orientalistiky SAV v Slovak Academic Press, 2018. 134 s. ISBN 978-80-89607-70-9. S. 126.

Iné projekty
------------

Commons
* Spolupracuj na Commons Commons ponúka multimediálne súbory na tému **Taekwondo**

Externé odkazy
--------------

* Slovenská Asociácia Taekwondo WT
* Slovenský zväz Taekwon-Do ITF
* ITF Taekwon-Do Slovakia
* Slovenská Taekwon-Do Aliancia